Zadeva C‑66/13

Green Network SpA

proti

Autorità per l’energia elettrica e il gas

(Predlog za sprejetje predhodne odločbe, ki ga je vložilo Consiglio di Stato)

„Predhodno odločanje — Nacionalni program podpore za porabo električne energije, proizvedene iz obnovljivih virov energije — Obveznost proizvajalcev in uvoznikov električne energije, da v nacionalno omrežje dajo neko količino električne energije, proizvedene iz obnovljivih virov energije, oziroma, če tega ne storijo, da pri pristojnem organu kupijo ‚zelene certifikate‘ — Dokaz o tem dajanju, s katerim se zahteva predložitev certifikatov, ki potrjujejo zeleni izvor proizvedene ali uvožene električne energije — Priznavanje certifikatov, izdanih v tretji državi, ki je pogojeno s sklenitvijo dvostranskega sporazuma med to tretjo državo in zadevno državo članico ali s sporazumom med nacionalnim upravljavcem omrežja te države članice in primerljivim organom navedene tretje države — Direktiva 2001/77/ES — Zunanja pristojnost Skupnosti — Lojalno sodelovanje“

Povzetek – Sodba Sodišča (četrti senat) z dne 26. novembra 2014

(člen 10 ES; Direktiva Evropskega parlamenta in Sveta 2001/77, člena 4 in 5)

(Direktiva Evropskega parlamenta in Sveta 2001/77, člena 4 in 5)

Ker ima Skupnost zgolj prenesene pristojnosti, je treba obstoj pristojnosti, še zlasti izključne, utemeljiti z ugotovitvami na podlagi celovite in konkretne analize razmerja med predvidenim mednarodnim sporazumom in veljavnim pravom Skupnosti. Pri tej analizi je treba upoštevati področja, ki so pokrita s pravili Skupnosti in z določbami predvidenega sporazuma, perspektive njihovega razvoja, ki jih je mogoče predvideti, ter naravo in vsebino teh pravil in določb, da bi preverili, ali zadevni sporazum lahko posega v enotno in dosledno uporabo pravil Skupnosti in v pravilno delovanje sistema, ki ga uvajajo. (Glej točko 33.)

Pogodbo ES je treba razlagati tako, da ima Evropska skupnost ob upoštevanju določb Direktive 2001/77 o spodbujanju proizvodnje električne energije iz obnovljivih virov energije na notranjem trgu z električno energijo izključno zunanjo pristojnost, ki nasprotuje nacionalni določbi, ki določa odobritev oprostitve obveznosti nakupa zelenih certifikatov zaradi dajanja električne energije, uvožene iz tretje države, na nacionalni potrošniški trg, na podlagi predhodne sklenitve sporazuma med državo članico in tretjo državo, s katerim je zajamčeno, da je tako uvožena energija proizvedena iz obnovljivih virov energije pod enakimi pogoji, kot jih določa člen 5 navedene direktive. Če namreč države članice take sporazume sklenejo brez vsakršnega pooblastila iz Direktive 2001/77, lahko to posega v cilje te direktive glede spodbujanja povečevanja deleža obnovljivih virov energije v proizvodnji električne energije na notranjem trgu z električno energijo in v obveznost držav članic, da povečajo svojo proizvodnjo zelene električne energije tako, da prispevajo k doseganju nacionalnih ciljev, h katerim so zavezane na podlagi člena 3 te direktive, in tako sodelujejo pri uresničevanju svetovnih okvirnih ciljev na ravni same Skupnosti. V zvezi s tem nacionalna določba, ki uvaja postopek, ki lahko pripelje do sklenitve takega sporazuma, zadostuje za poseg v izključno zunanjo pristojnost Skupnosti. (Glej točke 38, 55, 59, 60, 65 in točko 1 izreka.)